Morten Bødskov (S), 2004-05-10:
Der skal ikke herske nogen tvivl om, at Socialdemokratiet mener, at voldtægt skal straffes hårdt og konsekvent.
Det er en modbydelig forbrydelse, som ofte er forbundet med trusler, tvang og overgreb, og ud over anvendelsen af vold og ofte trusler medfører voldtægten jo også en grov og ofte traumatiserende krænkelse af typisk kvindens integritet og værdighed. I Danmark er der for mange voldtægter, og desværre synes antallet at være stigende.
Der er flere forklaringer på den udvikling.
Nogle fremhæver en forrået kultur og en deraf følgende forværret kommunikation mellem kønnene som en del af årsagen.
Andre ser pornoficeringen af samfundet og det offentlige rum som en årsag.
Uanset hvilken årsag der er tale om, så mener vi, at antallet af voldtægter i Danmark er for mange.
Dansk Folkeparti foreslår på den baggrund en række ændringer af straffeloven og kommer med betragtninger om behovet for bedre behandling af ofre for voldtægtsforbrydelser og deres efterfølgende erstatninger.
I lovforslaget foreslås der så konkret at indføre mindstestraf for voldtægt, straf for uagtsom voldtægt og strafskærpelser for særlig farlig voldtægt og voldtægt mod børn under 15 år.
Socialdemokratiet kan ikke støtte lovforslaget.
Som det også tidligere er fremgået af debatten, blev straffen for voldtægt for nylig hævet betragteligt, og hensigten om at løfte det samlede strafniveau er nu ved at forplante sig i domstolenes afgørelser.
Vedrørende uagtsom voldtægt mener vi, at det vil, uanset hvor gode hensigterne med et sådant forslag er, medføre en uheldig forplumring af begrebet voldtægt.
Vi mener, at det er afgørende, at vi holder fast i, at i de her sager er et nej et nej og en voldtægt er en voldtægt. Når det vedrører kravet om mindstestraf, så kan det meget vel medføre det modsatte af hensigten.
Vi mener, at man fratager domstolene muligheden for at graduere straffen, og vi kan også meget vel forestille os, at et sådant krav, hvis det bliver gennemført, vil betyde, at kriminalitet, der i dag falder ind under en given strafferamme, i fremtiden vil falde uden for den nye, mindste strafferamme.
Der er som sagt ingen tvivl om, at voldtægt er modbydeligt og skal forhindres med en bred vifte af tiltag.
Det handler for os at se om hurtig og effektiv hjælp til offeret, det handler om en kontant straf til gerningsmanden og ikke mindst også en effektiv behandling af den samme for at forhindre gentagelse af voldtægter.
I 2001 blev straffen for voldtægt
som sagt skærpet.
Straffen for voldtægt og særlig grov voldtægt blev hævet fra 6 og 10 år til 8 og 12 år, og Socialdemokratiet støttede det forslag
Vi gik til valg på at skærpe straffen for grov vold og voldtægt, og det løfte indfriede vi efter folketingsvalget med støtten til forslaget.
Men som det også fremgik af debatten, så mente vi dengang, at forslaget haltede på ét punkt.
Det blev ændret, og med det ændringsforslag, som justitsministeren stillede, kunne vi støtte lovforslaget, for så kunne strafskærpelserne og ændringerne i strafferammerne både forklares og forsvares.
Et centralt punkt i lovforslaget fra Dansk Folkeparti er, at man er inde på bemærkninger om behovet for øget erstatning til ofrene for voldtægt samt behovet for en række yderligere behandlingstilbud til voldtægtsofrene.
Fra Socialdemokratiets side mener vi, at det er gode, men, kan vi også rolig sige, nye tanker fra Dansk Folkeparti, og der skal ikke herske nogen tvivl om, at hvis Dansk Folkeparti ikke lader sig tale på plads af regeringen i den her sag og det her spørgsmål, når det vedrører behandling til voldtægtsofre og erstatning efterfølgende, så har Socialdemokratiet et tilbud til Dansk Folkeparti her fra Folketingets talerstol:
Hvis Dansk Folkeparti virkelig mener, at man vil forstærke indsatsen over for ofre for voldtægt, og at man vil øge erstatningerne, og at man vil sørge for, at der eventuelt kommer en hurtigere sagsbehandlingstid, ja, så lad os sætte os sammen og sørge for, at det bliver til noget.
Det behøver vi ikke mange analyser af.
Vi kan så at sige
Der foreligger eksempelvis analyser af sagsbehandlingstiden ved det såkaldte Erstatningsnævn.
Den er for lang.
Vi kan lynhurtigt blive enige om at tilføre de nødvendige ressourcer, således at sagsbehandlingstiden kommer ned.
Lige så vel er vi klar til at diskutere spørgsmålet om bedre psykologiske behandlingstilbud til ofre for voldtægt.
Det vil vi også gerne diskutere med Dansk Folkeparti, hvis Dansk Folkeparti denne gang mener det alvorligt.
Vi har tidligere været ude i lignende diskussioner, hvor, kan man rolig sige, Dansk Folkeparti har ladet sig tale til rette af regeringen. Hvis det ikke er tilfældet denne gang, og det håber vi - ikke mindst for voldtægtsofrenes skyld - så sætter Socialdemokratiet sig gerne sammen med Dansk Folkeparti og finder en løsning på de her sidstnævnte emner. Men som sagt, det konkrete lovforslag kan Socialdemokratiet ikke støtte med den begrundelse, der her er fremført.